Ke ka Baka La’ng o Swanetše go Kgahlegela go Kwešiša Beibele?
“Beibele ke puku e tsebjago kudu ya bodumedi. Eupša ke puku yeo e sa tsebjego le yeo e sego bohlokwa go ma-China.”—LIN, CHINA.
“Ke tloga ke sa kwešiše dipuku tše kgethwa tša bodumedi bja ka bja Bohindu, bjale nka kwešiša bjang Beibele e Kgethwa?”—AMIT, INDIA.
“Ke hlompha Beibele ka ge e le puku ya kgale e bile ke kwele gore ke puku yeo e rekwago kudu. Eupša ga se ka ka ka bona kopi ya yona ka mahlo.”—YUMIKO, JAPANE.
Batho ba bantši lefaseng ka bophara ba tšeela Beibele godimo. Lega go le bjalo, ba ka no ba ba tseba go se nene ka seo Beibele e se bolelago. Ruri go bjalo ka batho ba dimilione bao ba dulago Asia le ka batho ba bantši bao ba dulago dinageng tšeo go tšona Beibele e abjago ka bophara.
Lega go le bjalo, mo gongwe o ka botšiša gore: ‘Ke ka baka la’ng ke swanetše go kgahlegela go kwešiša Beibele?’ Go kwešiša seo se bolelwago ke puku ye e kgethwa go ka go thuša go dira dilo tše di latelago:
Go hwetša kgotsofalo le lethabo
Go swaragana le mathata a lapa
Go lebeletšana le dipelaelo
Go kaonefatša tswalano ya gago le batho
Go diriša tšhelete ka bohlale
Tšea mohlala ka Yoshiko wa Japane. O be a ipotšiša gore ge e le gabotse Beibele e bolela ka eng gomme a dira phetho ya gore a ipalele yona. Mafelelo e bile afe? O itše: “Beibele e nthušitše go hwetša kholofelo ka bokamoso le go phela bophelo bjo bo nago le morero” gomme a oketša ka gore: “Ga ke sa ikwa ke ngenegile moko.” Amit, yo a tsopotšwego pejana, o ile a dira phetho ya go itlhahlobela Beibele. O re: “Ke ile ka makala. Beibele e swere tsebišo e ka holago batho ka moka.”
Beibele e tloga e kgomile maphelo a batho ba dimilione. Ke ka baka la’ng o sa itlhahlobele yona gomme o bone kamoo e ka go holago ka gona?
Bakeng sa tsebišo e oketšegilego mabapi le kamoo Beibele e ka go holago ka gona, bona poroutšha ya A Satisfying Life—How to Attain It, yeo e gatišitšwego ke Dihlatse tša Jehofa.
mailto:?body=Ke ka Baka la Eng o Swanetše go Kwešiša Beibele?%0a%0ahttps%3A%2F%2Fwww.jw.org%2Ffinder%3Fdocid%3D2015884%26wtlocale%3DSE%26srcid=share⊂ject=Ke ka Baka la Eng o Swanetše go Kwešiša Beibele?